টিটু রায়ের দ্বিতীয় দফার ৪ দিনের রিমান্ডের শেষ দিন। স্বাভাবিকভাবেই তাকে আদালতে নিয়ে আসার কথা। এই কারণে সকাল থেকে তার পক্ষে হিন্দু বৌদ্ধ খ্রিস্টান ঐক্য পরিষদ, রংপুর জেলা পূজা উদযাপন কমিটি, ঘাতক দালাল নির্মূল কমিটি, ব্লাস্টসহ কয়েকটি সংগঠন ৭ সদস্যের আইনজীবী প্যানেল প্রস্তুত করেছিল, তারা সকাল থেকেই আদালত প্রাঙ্গণে ছিল ওকালতনামায় তার স্বাক্ষর নেয়ার জন্য। কিন্তু আইনজীবীরা ওকালতনামায় তার স্বাক্ষর গ্রহণ করতে পারেননি। এ প্রসঙ্গে আইনজীবী প্যানেলের আহ্বায়ক অ্যাডভোকেট ইন্দ্রজিত রায় ‘সংবাদ’-এর কাছে অভিযোগ করেন, অভিযুক্তের জামিন নেয়ার জন্য যে বিধান রয়েছে উকিল হিসেবে জামিনের আবেদন করার জন্য ওকালতনামায় স্বাক্ষর নেয়া প্রয়োজন ছিল। সকাল থেকে আদালতে থেকেও সেটা করা যায়নি।